בס"ד

### יוסף – חצי אב?

**תקציר השיעור-** נעלה שאלה מעניינת, למה יוסף לא נכלל כאחד מהאבות שלנו? נתבונן בדמותו של יוסף ונזהה שיש כמה סיבות לחשוב שאולי היה ראוי לצרף אותו להיות האב הרביעי. יוסף הוא דמות משמעותית מאוד בסיפור התורה, הוא חולם חלומות נבואיים, לא נספר כאחד מ12 השבטים אלא בניו ויש לו הרבה מאוד נקודות דמיון ליעקב. המדרש מציין את הדמיון הרב בין השניים, ובאמת מתוך הדברים מתחזקת לנו השאלה הראשונית. אך לאחר שנתבונן דווקא בהבדלים המהותיים בין הדמויות של יעקב ויוסף, נזהה הבדל אחד משמעותי בגישה של השניים שמתבטא בבחירה שלהם היכן להיקבר, יעקב מבקש להיקבר מיד בארץ ישראל לעומת יוסף שמבקש להיקבר במצרים ורק כאשר עם ישראל יהיה בארצו יעלו את עצמותיו ויקברו גם אותו שם. נראה שיעקב בוחר להציב לעמ"י את הדרך והציון אליו עליהם לשאוף, לעומת זאת יוסף הוא בשונה מהאבות בוחר ללוות את העם במסע לאורך הגלות ולהיות איתם עד לרגע שבוא הוא נקבר בכיבוש ארץ ישראל על ידי יהושע. נסכם ונבין שיש פה שתי דמיות עם דרך שונה ובבחירתו של יוסף מצד אחד הוא בוחר להראות לנו דרך נוספת שניתן ללמוד ממנה גם לחיינו אך הוא בעצם מוותר כביכול על האפשרות להיות אחד מהאבות.

אנחנו ניגשים לסיים את ספר בראשית, ואולי הכי מתאים לסיים את הספר עם שאלה טריוויאלית של כמה אבות יש לנו? לכאורה השאלה נראית פשוטה , כולנו יודעים לומר שיש שלושה אבות וארבע אימהות.
אבל הגמרא כבר גורמת לנו לחשוב שוב על ההנחה הזאת-

תלמוד בבלי מסכת ברכות דף טז ע"ב:

תנו רבנן אין קורין אבות אלא לשלשה ואין קורין אמהות אלא לארבע

עצם העובדה שהגמרא מציינת שיש שלושה אבות וארבע אימהות זה משום שהייתה יכולה להתעורר בנו מחשבה שיש עוד אב, הלא הוא יוסף. ניתן לראות זאת בהתבוננות בדמותו.

הפסוק "אלה תולדות יעקב יוסף" הוא פסוק תמוה, שהרי אנחנו יודעים שכל פעם שהתורה פותחת במילים אלה תולדות היא עומדת לדבר על הבן הממשיך של אותה הדמות: אלה תולדות תרח – הולכים לדבר על אברהם וכד'. ולכאורה פה היה ראוי לכתוב את תולדות כל הבנים של יעקב ולא רק יוסף, החל בראובן. ובאמת התורה בוחרת להגיד לנו שיש פה דמות שהיא הולכת להיות יותר משמעותית משאר הדמויות. ספר בראשית לא מסתיים בסיפורו של יעקב כמו שהיינו מצפים אלה דווקא עם סיפורו של יוסף. בנוסף, ליוסף יש חלומות שהוא חולם שהם אומנם לא נבואה ממש אבל הם קרובים לכך, ויש בזה משהו שדווקא האבות זכו לו ולא שאר בניו של יעקב. ויותר מזה יוסף לא נספר כחלק מ-12 השבטים אלא 2 בניו כלומר הוא נמצא מעל 12 השבטים. השבטים במובן מסוים הם בנים של יעקב ושל יוסף.

נוסף על כך, יעקב מברך את שתי בניו של יוסף ואת יוסף עצמו בברכת הזרע שכל האבות זכו לה (בראשית מח').
מתוך הדברים נראה לומר שאכן יוסף אמור להיות האב הנוסף שלנו.
המדרש כבר מזהה את הדמיון הרב בין יעקב ויוסף ועושה השוואה ביניהם -

מדרש רבה בראשית - פרשה פד פסקה ו

(ו) א"ר שמואל בר נחמן אלה תולדות יעקב יוסף לא היה צריך קרא למימר כן אלא אלה תולדות יעקב ראובן אלא מה ת"ל יוסף אלא שכל מה שאירע לזה אירע לזה מה זה נולד מהול אף זה נולד מהול מה זה אמו עקרה אף זה אמו עקרה מה זה אמו ילדה שנים אף זה אמו ילדה שנים מה זה בכור אף זה בכור מה זה נתקשה אמו בלידה אף זה נתקשה אמו בשעת לידה מה זה אחיו שונא אותו אף זה אחיו שונאים אותו מה זה אחיו בקש להרגו אף זה בקשו אחיו להרגו מה זה רועה אף זה רועה זה נשטם וזה נשטם זה נגנב שתי פעמים וזה נגנב שתי פעמים זה נתברך בעושר וזה נתברך בעושר זה יצא לחוצה לארץ וזה יצא לחוצה לארץ זה נשא אשה מחוצה לארץ וזה נשא אשה מחוצה לארץ זה הוליד בנים בחוצה לארץ וזה הוליד בנים בחוצה לארץ זה ליווהו מלאכים וזה ליווהו מלאכים זה נתגדל ע"י חלום וזה נתגדל ע"י חלום זה נתברך בית חמיו בשבילו וזה נתברך בית חמיו בשבילו זה ירד למצרים וזה ירד למצרים זה כלה את הרעב וזה כלה את הרעב זה משביע וזה משביע זה מצוה וזה מצוה זה מת במצרים וזה מת במצרים זה נחנט וזה נחנט זה העלו עצמותיו וזה העלו עצמותיו:

המדרש עושה כל כך הרבה השוואות בין יעקב ליוסף, ונראה שהוא ממשיך ומחזק את המחשבה שליוסף יש סטטוס אחר משאר האחים ואולי הוא אמור להיות אחד מהאבות. ובאמת צריך לשאול את השאלה למה יש השוואה כל כך גדולה בין יעקב ליוסף, ולמה התורה בחרה לקטוע את האבות אצל יעקב, ויוסף לא נכלל בפנים.

אם ננסה להעמיק יותר בדמיון הרב בין יעקב ליוסף נוכל לראות שלצד הדמיון הרב שהמדרש מתאר ובטבלה אף נוסיף עוד כמה נקודות השוואה, יש בכל זאת הבדלים מסוימים שאולי יאירו לנו את הפער שבכל זאת קיים בין יוסף לאבות:

|  |  |
| --- | --- |
| **יעקב** | **יוסף** |
| ויחי יעקב בארץ מצרים שבע עשרה שנה ויהי ימי יעקב שני חייו שבע שנים וארבעים ומאת שנה (מז,כח) | ויחי יוסף מאה ועשר שנים...וימת יוסף בן מאה ועשר שנים (נ,כב-כו) |
| חתירה לבכורה (קניית הבכורה וגניבת הברכה) | חתירה לבכורה (החלומות) |
| עזיבת כנען לחו"ל בשל מריבת אחים | עזיבת כנען לחו"ל בשל מריבת אחים |
| הצלחת בעל הבית בזכותם: 'נחשתי, ויברכני ד' **בגללך'** (ל,כז) | הצלחת בעל הבית בזכותם: 'ויברך ד' את בית המצרי **בגלל** יוסף (לט,ה) |
| מרומים על ידי בעל הבית בענייני אישות ושכיבה (לבן ובנותיו) | מרומים על ידי בעל הבית בענייני אישות ושכיבה (אשת פוטיפר) |
| מתחתן ובונה את ביתו (לאה ורחל) | מתחתן ובונה את ביתו בגלות (אסנת) |
| פיוס עם האח (המפגש עם עשו וחיבוק) | פיוס עם האחים (מפגש וחיבוק) |
| 'הנה אנכי מת והיה אלקים עמכם והשיב אתכם אל ארץ אבתיכם' (מח,כא) | 'אנכי מת, ואלקים פקד יפקד אתכם והעלה אתכם מן הארץ הזאת אל הארץ אשר נשבע לאברהם ליצחק וליעקב' (נ,כד). |
| 'ראה פניך לא פללתי והנה הראה אתי אלקים גם את זרעך' (מח,יא) | 'וירא יוסף לאפרים בני שלשים, גם בני מכיר בן מנשה ילדו על ברכי יוסף' (נ,כג) |
| 'ויחנטו הרפאים את ישראל' (נ,ב) | 'ויחנטו אתו ויישם בארון במצרים' (נ,כו) |
| 'וירא יעקב את פני לבן והנה איננו עמו כתמול שלשום' (לא,ב) | 'ויקם מלך חדש על מצרים אשר לא ידע את יוסף' (שמות א,ח) |
| **הבדלים** |
| בעקבות ההצלחה הכלכלית – עוזב את הגלות | בעקבות ההצלחה הכלכלית – מביא את משפחתו לגלות |
| מקום הפיוס עם האח – יעקב בא לעשו 'ארצה' | מקום הפיוס עם האח – האחים באים אל יוסף למצרים. |
| 'וישב יעקב בארץ מגורי אביו בארץ כנען' (לז,א) | 'וישב יוסף במצרים הוא ובית אביו' (נ,כב) |
| 'אל נא תקברני במצרים, ושכבתי עם אבתי ונשאתני ממצרים וקברתני בקברתם...ויאמר השבעה לי וישבע לו...ויצו אתם ויאמר אליהם אני נאסף אל עמי, קברו אתי אל אבתי, אל המערה אשר...עפרון החתי...אשר על פני ממרא בארץ כנען' (מט,כט) | 'וישבע יוסף את בני ישראל לאמר פקד יפקד אלקים אתכם והעלתם את עצמתי מזה' (נ,כה) |
| (יח) וַיִּנְהַג אֶת כָּל מִקְנֵהוּ וְאֶת כָּל רְכֻשׁוֹ אֲשֶׁר רָכָשׁ מִקְנֵה קִנְיָנוֹ אֲשֶׁר רָכַשׁ בְּפַדַּן אֲרָם לָבוֹא אֶל יִצְחָק אָבִיו אַרְצָה כְּנָעַן [...](כ) וַיִּגְנֹב יַעֲקֹב אֶת לֵב לָבָן הָאֲרַמִּי עַל בְּלִי הִגִּיד לוֹ כִּי בֹרֵחַ הוּא: [...] (כב) וַיֻּגַּד לְלָבָן בַּיּוֹם הַשְּׁלִישִׁי כִּי בָרַח יַעֲקֹב:(כג) וַיִּקַּח אֶת אֶחָיו עִמּוֹ וַיִּרְדֹּף אַחֲרָיו דֶּרֶךְ שִׁבְעַת יָמִים וַיַּדְבֵּק אֹתוֹ בְּהַר הַגִּלְעָד:(כד) וַיָּבֹא אֱלֹהִים אֶל לָבָן הָאֲרַמִּי בַּחֲלֹם הַלָּיְלָה וַיֹּאמֶר לוֹ הִשָּׁמֶר לְךָ פֶּן תְּדַבֵּר עִם יַעֲקֹב מִטּוֹב עַד רָע:(כה) וַיַּשֵּׂג לָבָן אֶת יַעֲקֹב וְיַעֲקֹב תָּקַע אֶת אָהֳלוֹ בָּהָר וְלָבָן תָּקַע אֶת אֶחָיו בְּהַר הַגִּלְעָד: | ואחרי כן יצאו ברכוש גדול.(ה) וַיֻּגַּד לְמֶלֶךְ מִצְרַיִם כִּי בָרַח הָעָם וַיֵּהָפֵךְ לְבַב פַּרְעֹה וַעֲבָדָיו אֶל הָעָם [...](ו) וַיֶּאְסֹר אֶת רִכְבּוֹ וְאֶת עַמּוֹ לָקַח עִמּוֹ [..] וַיִּרְדֹּף אַחֲרֵי בְּנֵי יִשְׂרָאֵל (ט) וַיִּרְדְּפוּ מִצְרַיִם אַחֲרֵיהֶם וַיַּשִּׂיגוּ אוֹתָם חֹנִים עַל הַיָּם [...](יט) וַיִּסַּע מַלְאַךְ הָאֱלֹהִים הַהֹלֵךְ לִפְנֵי מַחֲנֵה יִשְׂרָאֵל [...] (כ) וַיָּבֹא בֵּין מַחֲנֵה מִצְרַיִם וּבֵין מַחֲנֵה יִשְׂרָאֵל |

מתוך התבוננות בטבלה רואים שאכן כמו במדרש יש דמיון רב בין יעקב ליוסף, אולם בנוסף על המדרש אנחנו רואים שיש כמה הבדלים מהותיים. כאשר יעקב מצליח כלכלית הוא בוחר לעזוב את הגלות ולעלות לארץ מבית לבן לעומת זאת יוסף בעקבות ההצלחה מוריד את כל המשפחה למצרים לגלות יחד אתו. אצל יעקב מקום הפיוס עם אחיו עשו הוא בארץ לעומת זאת יוסף מתפייס עם אחיו בגלות במצרים. בנוסף פסוק החתימה של כל אחד מהדמויות מתאר מציאות שונה, יעקב יושב בארץ במגורי אביו, לעומת יוסף שיושב במצרים יחד עם בית אביו.

אנחנו מרגישים שיעקב חותר לארץ כנען כל הזמן ויוסף לא, וההבדלים הללו יבואו לידי ביטוי בצורה הכי חזקה בשבועה של יעקב לבניו, שכאשר הוא ימות הוא רוצה להיקבר בארץ. גם יוסף משביע אותם אבל יוסף אומר 'פקד יפקד אלקים אתכם והעליתם את עצמותי מזה', כלומר אני נשאר כאן אתכם עד שתעלו אתם בעצמכם. ההבדל ביניהם הוא מהותי, יעקב אומר לבנים שהוא רוצה להיקבר בארץ כנען, ובעצם הא אומר להם שבזכות זה שהם יקברו אותו אז הם יראו שהוא תמיד מחכה להם שם, ושהם עוד יעלו בעתיד לארץ ויצטרפו אליו. לעומת זאת יוסף מבקש לעשות את אותו הדבר בצורה שונה, הוא אומר להם שבזה שהוא קבור במצרים הוא יעודד אותם לעלות כי הוא נשאר איתם ומזכיר להם שיש להם חוב למלא – את השבועה להעלותו. שתי הדרכים בהנהגה וחינוך: האחת מציבה את היעד והשאיפה להגיע אליו, והשנייה נשארת ומחכה לרגע שבו יהיה אפשר לקיים את השאיפה והיא מאפשרת שותפות לאורך כל התהליך.

יוסף לוקח על עצמו ללוות את עם ישראל בכל תקופת הגלות למרות שהוא יודע אולי שזה ייקח הרבה שנים (אם הוא מודע לברית בין הבתרים הוא מבין שזה הולך להיות 400 שנה!), בשונה מיעקב שמציב להם את היעד.

האושפיזין בחג הסוכות הן שבעת גדולי האומה: האבות, יוסף, משה ואהרן ודוד. יש מחלוקת על סדרם בחג הסוכות, בין החסידים המסדרים אותם על פי סדר הספירות, בצורה הכתובה לפנינו כאשר יוסף הוא ספירת היסוד – החלה ביום השישי לחג הסוכות, לעומת זאת המתנגדים מניחים את יוסף ביום הרביעי שהרי הוא הרביעי מבחינה כרונולוגית.

חסד (אברהם) גבורה (יצחק)

 תקופת האבות (בראשית)

 תפארת (יעקב)

נצח (משה) הוד (אהרון) תקופת המדבר (שמות – דברים)

 יסוד (יוסף)

 מלכות (דוד) תקופת המלוכה (שופטים – מלכים)

נתבונן בתקופות השונות שכתובות בתרשים, וננסה לחשוב לאן יוסף מתאים? לאיזו תקופה הוא מתאים? אם נסתכל מתי יוסף נקבר, אז מופיע בתנך שרק בסוף ספר יהושע הוא נקבר, רגע לפני תחילת תקופת המלכים (כשתקופת השופטים היא הכנה לכך). ואולי זאת הסיבה לומר שגם כרונולוגית יוסף מגיע רק בסוף תקופת המדבר כמו בסידור של החסידות, כי בבחירה שלו להיקבר במצרים הוא בעצם מחליט שהוא מלווה את עם ישראל עד כמעט תקופת המלכות.

אנחנו מסיימים את ספר בראשית של אברהם יצחק ויעקב אבל אנחנו לא מסיימים את ספר בראשית של יוסף, כלומר ישנה דמות מתקופת האבות שהסיפור שלה לא מסתיים בתקופתם. ואולי יוסף הוא כביכול היה אמור להיות אב, אבל בבחירה שלו הוא בוחר להיות לא אחד מהאבות אלא אב הגלות.

ישנם שני סיפורים בתנ"ך עם הרבה זיקה לסיפור יוסף - דניאל ואסתר. דניאל נמצא בחצר של נבוכדנצר, והוא מלביש אותו בבגדים, ומשנה את שמו, ומביא אותו לפתור את החלום שלו ממש כמו בסיפור יוסף. גם מרדכי בסיפור אסתר, עולה לגדולה ואחשוורוש מלביש אותו בבגדי מלכות ורוכב על הסוס כמו יוסף שרכב על המרכבה. הסיפורים הללו דומים ליוסף לא סתם, יוסף הוא אב טיפוס להנהגה בתקופת הגלות, זה התפקיד שהוא בוחר לקחת על עצמו. ליוסף נולדים שני ילדים בגלות, ובשם של מנשה הוא בעצם אומר שהוא איבד את בית אביו ואת מולדתו ומבטא את הייאוש של אדם שגלה ממקומו, אבל הוא גם יודע לקחת את הדבר הזה ולהתעלות מזה בשמו של אפרים שהוא שמח שה' נתן לו ברכה גם אם זה בארץ זרה. מי שלא יודע לקחת את התנועה הזו של יוסף ולהבין שעכשיו הסיפור שלו זה דווקא הגלות, לא ישרוד בגלות. יוסף לוקח את שתי התנועות הללו, גם להתגעגע לבית אביו וגם לדעת לקבל את המציאות ולחיות אותה בעוצמה. שתי התנועות הללו – התנועה של יעקב והתנועה של יוסף הן דרכים קריטיות להתמודדות בכל תופעה שקוראת במציאות, יעקב לא מערבב את עצמו עם המציאות העכשווית הוא הופך להיות המצפן, לעומת יוסף שבוחר לחיות ביחד עם העם בתוך המציאות ויודע למצוא את האור בתוך זה. גם העובדה שיוסף חולם היא חלק מהדרך הזו, חלום נבואי זה לראות את המסר האלוקי בתוך החלום ולגלות אותו – בתוך המציאות, כמו הדרך של יוסף להתמודדות בגלות.

שתי התנועות הללו הן קריטיות, וכל אחד חייב שיהיה לו את שתיהן אחרת הוא מאבד משהו מסויים. כי מי שיהיה רק בחינת יעקב ולא יהיה קשוב למציאות העכשווית הוא יכול להפוך להיות מנותק ואף אחד לא יצליח להגיע אליו והמציאות לא תגאל. לעומת זאת בבחינת יוסף אתה עלול לאבד את המצפן בתוך כל המציאות הירודה הקיימת ולהפוך לחלק ממנה.

שתי התנועות האלה ביחד יכולות לעצב את התנועה השלמה, ודווקא בגלות נדרשת לפעמים יותר התנועה של יוסף, וגם לאדם בחיים יש מציאות שהוא מרגיש שהוא בגלות ושתי הדרכים הללו יכולות להראות לו את הדרך לצאת מהמציאות בעזרת המצפן הרוחני ולהעלות אותה עם תנועת יוסף.

ולכן במובן מסויים אפשר להגיד שיוסף הוא אב, מצד אחד הוא לוקח את עם ישראל בגלות, מצד שני הסיפור שלו לא מסתיים כמו האבות בספר בראשית אלא רק בסוף ספר יהושע כאשר הוא זוכה סוף סוף להיקבר בארץ ישראל שם הוא זוכה לנחלה ביחד עם עם ישראל שיצא מהגלות.

שבת שלום.

ניגון לכבוד שבת- "אזמר בשבחין"- חב"ד-

https://www.youtube.com/watch?v=Ezc\_Q7REPPI